CELEX: 32016R0085
Language: da
Date: 2016-01-25 00:00:00
Title: Kommissionens gennemførelsesforordning (EU) 2016/85 af 25. januar 2016 om suspension af indgivelsen af ansøgninger om støtte til privat oplagring af svinekød i henhold til gennemførelsesforordning (EU) 2015/2334

26.1.2016   
            
            
               DA
            
            
               Den Europæiske Unions Tidende
            
            
               L 17/10
            
         KOMMISSIONENS GENNEMFØRELSESFORORDNING (EU) 2016/85
   af 25. januar 2016
   om suspension af indgivelsen af ansøgninger om støtte til privat oplagring af svinekød i henhold til gennemførelsesforordning (EU) 2015/2334
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1),
   under henvisning til Kommissionens forordning (EF) nr. 826/2008 af 20. august 2008 om fælles bestemmelser for støtte til privat oplagring af bestemte landbrugsprodukter (2), særlig artikel 23, stk. 3, litra a) og c), og
   ud fra følgende betragtninger:
   
               (1)
            
            
               En undersøgelse af markedssituationen og brugen af ordningen for støtte til privat oplagring af svinekød, som er indført ved Kommissionens gennemførelsesforordning (EU) 2015/2334 (3), viser, at det er tilrådeligt at overveje at nedlægge ordningen. Kommissionen har til hensigt at forelægge en forordning om nedlæggelse for Komitéen for den Fælles Markedsordning for Landbrugsprodukter med henblik på dennes udtalelse. En sådan hensigt medfører imidlertid i sig selv en risiko for, at der indgives et alt for stort antal ansøgninger til støtteordningen.
            
         
               (2)
            
            
               Det er derfor nødvendigt at suspendere indgivelsen af ansøgninger om støtte i henhold til gennemførelsesforordning (EU) 2015/2334 og afvise visse ansøgninger, der er indgivet før suspensionsperioden.
            
         
               (3)
            
            
               For at undgå spekulation bør denne forordning træde i kraft dagen efter offentliggørelsen i Den Europæiske Unions Tidende —
            
         VEDTAGET DENNE FORORDNING:
   Artikel 1
   1.   Anvendelsen af artikel 2 i gennemførelsesforordning (EU) 2015/2334 suspenderes for perioden fra den 27. januar 2016 til den 2. februar 2016. Ansøgninger om indgåelse af kontrakt, der indgives i den periode, godtages ikke.
   2.   Ansøgninger, der indgives fra den 21. januar 2016, og som der skulle have været truffet afgørelse om godtagelse af i den periode, der er omhandlet i stk. 1, afvises.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 25. januar 2016.
      
         
            På Kommissionens vegne
         
         
            For formanden
         
         Jerzy PLEWA
         
            Generaldirektør for landbrug og udvikling af landdistrikter
         
      
   
   
      (1)  EUT L 347 af 20.12.2013, s. 671.
   
      (2)  EUT L 223 af 21.8.2008, s. 3.
   
      (3)  Kommissionens gennemførelsesforordning (EU) 2015/2334 af 14. december 2015 om privat oplagring af svinekød og forudfastsættelse af støtten (EUT L 329 af 15.12.2015, s. 10).